Fugløya i midten av bildet. I bakgrunnen deler av Kristiansund, med Innlandet nærmest.  Foto: Harald Oppedal 
**Fugløya** er en øy som ligger i Bolgsvaet mellom Freiøya og Nordlandet i Kristiansund kommune. Arealet er på 220 daa.

Kulturminne
-----------

Fugløya var planlagt innlemmet i en utbygging av industriområdet på Husøya i tidligere Frei kommune. Øya ble, etter en folkeaksjon i kommunen, kåret til kulturminne for kommunen i kulturminneåret 1997.

Formannskapet i Frei kommune forsøkte å sette resultatet av avstemningen til side, og vedtok i stedet å kåre Rastarkalv til kommunens kulturminne. Dette vedtaket ble overprøvd av sekretariatet i kulturminnestafetten, som slo fast at det var kommunens innbyggere som skulle avgjøre. Øya ble også valgt til kulturminne for Møre og Romsdal fylke.

Naturreservat
-------------

Etter vedtak i statsråd er Fugløya med tilhørende sjøareal gitt status som naturreservat for sjøfugl f.o.m. 1. august 2010. Området er inkludert i Møre og Romsdal fylkes verneplan for hekkende sjøfugl. Denne verneplana ble oversendt Direktoratet for Naturforvaltning, som støttet fylkets tilrådning om vern av Fugløya. DN sendte sin tilrådning til Miljøverndepartementet som planla å gjøre vernevedtak i løpet av høsten 2007 og 2008.

Ingen andre viltområder har høyere naturverdi i tidligere Frei kommune.

Fugleliv
--------

Fugløya regnes som den viktigste hekkeplassen for sjøfugl i gamle Frei kommune, og en av de viktigste hekkeplassene på Nordmøre. Norsk ornitologisk forening har gjennom en årrekke fulgt med fuglelivet og ringmerket fugler på øya. I 2002 er det registrert 450 par fiskemåke, 300 par makrell- og rødnebbterne, 15 par ærfugl, 5 par grågås, 5 par gråmåse og 2 par svartbak. I tillegg er det registrert hekking av siland (2001), 2 par kanadagås (2005), samt stokkand, tjeld, storspove, strandsnipe og skjærpiplerke.

Bruk og bosetting
-----------------

Ifølge *Gards- og ættesoge for Frei* ble øya i tidlige tider brukt til fisketørking av ulike kjøpmenn i Kristiansund. Det er usikkert hvorvidt noen bodde der fast på den tida. Den første eieren som er nevnt i boka er Fredrik Schmedling fra Bolga, og den første som er nevnt som bosatt på øya er Bergljot Thoresen.

Øya ble fraflytta i 2003, men i mange år bodde brødrene Frank og Roald Thoresen på øya og drev med tradisjonelt fiske. Et portrettprogram med brødrene har vært sendt på TV Nordmøre. Et gardsbruk lå tidligere på øya. Bygningene, tuftene og kulturlandskapet er prega av tidligere klippfiskproduksjon på øya. 19. mai 2018 oppsto det brann i bolighuset. Da brannmannskap fra brannvesenet og redningsskøyta «Erik Bye» ankom øya, var huset overtent og sto ikke til å redde. Det ble foretatt en kontrollert nedbrenning av huset samt spylt på mye vann rundt huset så brannen ikke skulle spre seg.

Referanser
----------

1. ↑  «Kulturminnestafetten - Folkets kulturminner - en presentasjon av 429 valgte kulturminner». riksantikvaren.no. Besøkt 20. mars 2007.
2. ↑  «Nekter å underskrive kulturminnedokument». Radio 1 Index Nordvest. 24. juli 1997. Arkivert fra originalen 29. september 2007. Besøkt 20. mars 2007.
3. ↑  «Møre og Romsdal får 36 nye naturreservat for sjøfugl». Miljøverndepartementet. Besøkt 18. mai 2010.
4. ↑  «Verneplan for hekkende sjøfugl». Møre og Romsdal fylke. Arkivert fra originalen 1. desember 2008. Besøkt 20. august 2008.
5. ↑  «Statsbudsjettet 2008 - Fylkesvis oversikt». Miljøverndepartementet. Besøkt 20. august 2008.
6. 1 2 3  «Viltet i Frei» (PDF). Frei kommune. Besøkt 5. oktober 2008. [*død lenke*]
7. ↑  Hyldbakk, Hans (1972). *Gards- og ættesoge for Frei*. 2. Frei kommune. s. 283.
8. ↑  «Bygning brant ned på Fugløya». *tk.no*. Tidens Krav. 19. mai 2018. Besøkt 17. august 2018.

Eksterne lenker
---------------

* Fugløya bør vernes Leder i lokalavisa Tidens Krav 3. mars 2006

|  |  |
| --- | --- |
| Oppslagsverk/autoritetsdata | GeoNames **·** Sentralt stedsnavnregister
 |